Turaganilewa
Chapter 7
O Kitione (Jerupeali)kei ira na tamata sa tiko vata kei koya era yadra vakamataka lailai ka laki vakaitikotiko ena i keli wai nei Aroti, sa tiko o ira na kai Mitiani ena vualiku ena delana mai More ki na buca.
2 Sa tukuna o Jiova vei Kitione, "O ira na tamata sa tiko vata kei iko, era sa rui lewe levu, me rawa kina ni soli ira na Mitiani ki na ligadra, de, era na qai tukuni ira ga ka sega ni oi Au, me ra na tukuna kina, 'na ligaqu ga sa vakabulai au.'
3 "O koya oqo mo tukuna kina ena nodra rogoca kece na tamata 'O koya sa tamata rerere, me lesu tale ki vale mai na ulunivanua o Kiliati.'" E ruasagavulu ka rua na udolu na tamata era sa lesu yani ka ra sa vo ga e lewe tini na udolu.
4 Sa vosa na Kalou vei Kitione ka vaka: "Era se lewe levu tiko ga na tamata; kauti ira sobu ki wai, au na la'ki vakatovolei ira mai kea ena vukumu, 'O ira kece, au sa lewa me lako me ra qai lako; 'o ira au sa lewa me ra kua ni lako me na qai kua ni lako."
5 Era sa qai kau sobu mai na kena vo ni tamata ki na wai. Sa vosa na Kalou vei Kitione ka vaka: "O ira sa gunu, ni ra sa takiva na wai mai ligadra ka gunu me vaka na koli mo qai wasei ira tani, sa vaka kina o ira sa tekiduru sobu me ra todrou mai wai."
6 O ira sa gunu ga mai ligadra era sa lewe tolu na drau na tagane, o ira kece na kena vo era sa tekiduru ka todrou mai wai.
7 Sa vosa o Jiova vei Kitione ka vaka: "Mai vei ira na tolu na drau na tagane oqo, au na vakabulai iko kina ka soli ira na kai Mitiani oqo ki na ligamu. Laivi ira na kena vo oqori me ra lako ki nodra dui vale."
8 O ira oqo era sa vakavakarau ka taura na davui, ka ra sa vakatalai yani na kena vo ni tagane ki na nodra dui vale, ka ra sa maroroi ga na lewe tolu na drau oqo.
9 Sa qai yaco ena bogi vata ga o ya, sa vosa kina na Kalou vei Kitione, "Tucake mo lako sobu kina nodra i tikotiko, ni'u sa solia oti ki na ligamu.
10 "Kevaka o sa rere ni lako sobu, drau lako sobu vata kei Pura na nomu i talai,
11 "O na rogoca na veika era na talanoataka tiko; ena na qai vakaukauwataki na ligamu mo ravulaka yani na nodra i tikotiko." A rau sa qai lako sobu sara yani vata kei Pura na nona dauveiqaravi ki na vanua era sa tu kina na sotia vakayaragi.
12 O ira na kai Mitiani kei na Amalekaiti kei ira kece mai na Tokalau era sa davo tu mai na buca ka ra sa sega ni wili rawa me vaka na yavusa vodre kei na nodra kameli sa vaka na mata ni nuku ni matasawa.
13 Ni sa lako mai o Kitione, sa talanoataka tiko e dua na tamata na nona tadra vei ira na wekana. Sa tukuna kina, "au se qai raica ga oqo e dua na tadra: ena noqu kidacala ni sa qiqi yani e dua nai buli madrai ki na nodra keba na Mitiani; sa coqa yani e dua na valelaca, sa lutu vakatoboicu na vale ka sa kakabasubasu sara."
14 Era sa sauma mai na nona i tokani ka vaka "Sa sega tale ni dua na ka oqo, sa i seleiwau ga nei Kitione na luvei Joasi, na tagane kei Isireli; na Kalou sa solia e ligana na nodra I tikotiko kece na Mitiani kei ira na lewena."
15 Ni sa rogoca o Kitione na tadra kei na kena i vakamacala, sa lotu vei Jiova. Sa lesu tale vei ira na Isireli ka tukuna vei ira, "Mo ni tucake ni sa solia o Jiova na nodra i tikotiko na Mitiani vei kemuni, io, ki na ligamuni."
16 Sa wasei ira vakatolu na tolu na drau na tagane oqo, ka solia vei ira yadua na davui ki na ligadra, na bilo lala kei na veika sa waqa tu ena loma ni bilo lala sa tu vei ira.
17 Sa tukuna vei ira, "Mo ni raici au mai, ka cakava vaka oqo; ni'u sa yaco ki na yasa ni nodra keba, mo ni qai vakamurimuria na veika au na cakava:
18 "Ni'u sa uvuca na davui kei ira kece sa tiko vata kei au, mo ni qai uvuca talega na davui ena vei yasa taucoko ni keba ka kailavaka oqo; 'Nai seleiwau i Jiova kei Kitione talega!'"
19 O Kitione kei ira na dua na drau sa tiko vata kei koya, era sa lako mai ki na taudaku ni bai e nai karua ni wasewase ni yadra ena bogi, ni ra se qai veisau tiko na yadra, era sa uvuca na davui ka vorovoroka na bilo sa tiko e ligadra.
20 O ira nai wasewase e tolu oqo, era sa uvuca na davui ka vorovorolaka na bilo sa tu e ligadra na cina ena ligadra i mawi kei na davui ena ligadra i matau ni ra sa uvuuvu tiko—ka kailavaka— "Nai seleiwau i Jiova kei Kitione!"
21 Era sa dui tu vaka dua na tamata ena vanua era sa tu kina. Nai valu kece nei Mitiani era sa veiciciyaki ka dro yani.
22 Ni ra sa uvuca na lewe tolu na drau oqo na davui, o Jiova sa vakarautaka nai seleiwau ni tamata yadua vei ira na wekadra ga, ena loma ni tikotiko taucoko; o ira na mataivalu era sa dro ki Beci Akakia, vaka ki Serera me yacova sara nai yalayala kei Abele Meola e Tabace.
23 O ira na tagane ni Isireli era sa soqoni vata mai vei Navitalai, Esa kei ira na Manasa kece ka ra sa cici muri ira na Mitiani.
24 Sa vakauta o Kitione nai tukutuku ki na veiulunivanua kece vaka Ifereimi ka vaka: "lako mai me daru kabai Mitiani ka taura mai vei ira na vanua ni wai me yaco sara ki Beci-Bara kei na Joritani. Era sa vakasoqoni kece mai na Ifereimi ka taura na vanua ni wai mai Beci-Bara me yaco sara ki na Joritani.
25 Era sa qai kauta mai vakabobula e rua na turaga lalai ni Mitiani, o Orepi kei Sibe. Era sa vakamatei Orepi ena vatu nei Orepi, o Sibe era sa vakamatea ena vanua ni butu waini kei Sibe. Era sa cicimuri ira na kai Mitiani ka ra sa kauta mai na ului Orepi kei na ului Sibe vei Kitione ena yasa ka dua ni Joritani.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn